جمهور باشقانی رجب طیب اردوغان قیبریس روم طرفی‌نین قیبریس تورکونون سیاسی برابرلیگینی و آدانین طبیعی قایناق‌لاری اوزریندکی برابرحقوق‌لارینی یوبانما‌دان تحویل وئرمه‌سی‌نین واجیب‌لیگینی بیلدیریب.
اردوغان قیبریس باریش حرکاتی‌نین 46-جی ایلدؤنومو موناسیبتیله پایلاشدیغی مئساژیندا "آدادا عدالت‌لی و دایمی باریشین یارانماسی آنجاق قیبریس تورکونون برابر ایستاتوسونون قبول ائدیلمه‌سی ایله مومکون‌دور" دئییب.
اردوغان مئساژیندا حرکاتین 46-جی ایلدؤنومونو صمیمی-قلب‌دن تبریک ائتدیگینی بیل‌دیره‌رک "باریش حرکاتی تاریخدن سیلینمک ایستنن بیر خالقین یئنی‌دن دیرچه‌لیشی‌نین آدی‌دیر. بو حرکات قیبریس تورک‌لرینین تمل حاق‌لاری‌نین پوزولدوغو، آزادلیق‌لاری‌نین تهدید ائدیلدیگی، مؤوجودلوغو و داواملی‌لیغینا قصد ائدیلدیگینده نه لری ائده بیله جگینی گؤستردی. 50 ایلدن چوخ‌دور داوام ائدن برابرلیک اوغروندا موباریزه آپاران قیبریس تورکونون صبر و دؤزوم‌لولوگونون دونیادا باشقا نمونه‌سی یوخ‌دور. قیبریس تورک خالقی هر جور تضییقه و تهدیدلره باخمایا‌راق موباریزه آپاردی و حقوق و آزادلیق‌لارینا ییه دوردو" ایفاده‌سینی ایشلدیب.
تورکیه-‌نین 46 ایل اول اولدوغو کیمی حاضیردا دا قیبریس تورک‌لری‌نین قرارلی موباریزه‌سینده یانیندا اولدوغونو خاطیرلا‌دان اردوغان دئییب:
"آدادا عدالت‌لی و دایمی حلی یالنیز قیبریس تورکونون برابر ایستاتوسونون قبول ائدیلمه‌سیله مومکون‌دور. قیبریس روم طرفی قیبریس تورکونون سیاسی برابرلیگینی و آدانین طبیعی ثروت‌لری اوزرینده برابر حقوق‌لارینی تاخیره سالما‌دان تحویل وئرمه‌لی‌دیر. تورکیه ایله قیبریس هر زامان باریش و راضیلاشما‌دان طرف موضعینی اورتایا قویموش‌دور. آنجاق بو وضعیت قیبریس تورک خالقی‌نین حاقلاریندان‌ نه‌یین باهاسینا اولورسا اولسون فداکارلیق ائدیله‌جگی معناسی داشیمیر. تورکیه بو گونه قدر اولدوغو کیمی بوندان سونرا دا قیبریس تورک خالقی‌نین حاق و حقوقونون قورونماسی اوچون ایستنیلن جهدی گؤستره‌جک‌دیر. بو موناسیبتله عزیز شهیدلریمیزی رحمت و میننتدارلیقلا یاد ائدیرم، غازی لریمیزه ده مینندارلیغیمی بیلدیریرم و تشککور ائدیرم. قوزیی قیبریس تورک جمهوریتیندکی قارداش‌لاریمیزین فیراوان‌لیغی، رفاهی و خوشبخت‌لیگی اوچون ان خوش آرزولاریمی چاتدیریرام. 20 ژوئیه باریش و آزادلیق بایرامینیز موبا‌رک اولسون".
